Teencats

Teencats er et norsk rockabillyband fra Hernes i Elverum kommune. Bandet ble startet i 1984 av låtskriver, sanger og gitarist Stig Rune Reiten, hans bror Stein-Erik Reiten på skarptromme og Ove Marken på kassegitar. I begynnelsen hadde det ingen fast bassist, men i 1986 kom Esten Graffsrønningen inn i bandet. Denne besetningen spilte inn kassetten Back To The 50's With Rockabilly (Angel Records, 1986), som året etter ble utgitt på LP under tittelen Teddy Bop av hollandske Rockhouse Records. 

I 1987 utvidet Stein-Erik Reiten trommesettet med cymbal og basstromme, Graffsrønningen ble erstattet av Steinar Øxseth på bass, og på våren sluttet Ove Marken. På forsommeren kom Anders Westhagen med i bandet, og han og Stig Rune delte på oppgavene som sologitarist. De to begynte også å skrive låter sammen, og senere på sommeren gikk bandet i studio og spilte inn albumet Cats' Rhythm (utgitt på Booze Records). Plata medførte ny manager, flere spillinger, TV-opptreden, og kontrakt med Sonet Norsk Grammofon. Sent i 1988 gikk bandet i studio med produsent Nils B. Kvam og pianist Lasse Hafreager for å spille inn sin Sonet-debut, som fikk navnet Teddy Boy Rock'n'Roll, og kom ut i august 1989. I mellomtida gikk Stig Rune Reiten over til kun å være vokalist, slik at Ove Marken ble re-rekruttert som kompgitarist. I tillegg sluttet Øxseth, og Mads Mikkelsen ble med på bass.

På denne tiden hadde bandet rundt hundre spillejobber i året, hovedsakelig i Norge (med et par lengre runder nordpå hvert år), men også i Sverige og Danmark. Sommeren 1990 takket Ove Marken av for godt. Etter fire måneder som kvartett fikk Teencats inn Robert «Bobby» Huldt på kompgitar. Bandet spilte inn albumet Rock Around The Box som kom ut høsten 1991. Besetningen var stabil fram til våren 1992, da Huldt sluttet i forkant av bandets første Tysklands-turné.

I januar 1993 sluttet Mikkelsen, og Stein Houmsmoen kom inn som ny bassist. Samme vår gikk Teencats på nytt i studio og spilte inn albumet Footstompin'''. Lasse Hafreager bidro igjen på piano, mens Stig E. Antonsen produserte. Hafreager var med på det meste av turneringen. Leif Ottesen ble ny gitarist da Westhagen sluttet våren 1994, og samme høst overtok Rune Tangen som bassist. 

Kvartetten ga tidlig 1995 ut samle-CD-enn Past and Present, som inneholdt det beste fra de tre Sonet-albumene i tillegg til tre nye låter. Samme sommer sluttet Ottesen for å satse på en solokarriere, og Anders Westhagen ble med på nytt. Rune Tangen sluttet senere på høsten, og først Mads Mikkelsen, senere Stein Houmsmoen, ble hentet inn som erstattere. Men "the thrill was gone", og etter en festivalspilling i Tyskland sent 1996 var det mer eller mindre slutt på Teencats.

I 1999 satte Stein-Erik Reiten, Anders Westhagen og Stein Houmsmoen sammen et band for én spesiell konsert i Elverum. Trioen tok etterhvert navnet Trouble Boys, og repertoaret besto av ca. 50% gamle Teencats-låter. Året etter ble Stig Rune Reiten med på laget, og Teencats holdt en serie konserter i Norge og Sverige, den siste i Trollhättan sommeren 2001. Enviken Records, som hadde kjøpt Booze Records, slapp samme år ”Cats’ Rhythm” på CD.

Trouble Boys lå brakk helt til 2004, da en svensk raggarklubb tok kontakt. Mads Mikkelsen overtok Houmsmoens plass, og spillinger i Norge, Sverige, Tyskland og Finland fulgte. I 2008 sluttet Westhagen for å fokusere på sitt andre band, Built for Speed, og Håkon Samland fra Tønsberg-bandet Rebels Revenge ble med som ny frontmann. Trioen spilte inn albumet We Keep The Drapes Alive som ble utgitt i 2011 på tyske Part Records.

Bandet startet opp igjen våren 2016 med ny besetning, Stig Rune Reiten fikk med seg Stein Houmsmoen på bass, resten av bandet er nye. Per Håkon Svendsen, opprinnelig fra Mosjøen på leadgitar, Knut Johansen på gitar og Yngve Kristmoen på trommer. De to sistnevnte, begge fra Elverum, har spilt sammen med Houmsmoen i bluesbandet «Powerful Stuff». Bandet har siden Mai 2017 gjort en del jobber både innenlands og utenlands. Ny plate er per 2017 under planlegging.

Medlemmer
Stig Rune Reiten: Vokal og gitar
Stein Erik Reiten: Trommer
Ove Marken: Gitar og vokal
Esten Grafsrønningen: Bass
Steinar Øxseth: Bass og vokal
Anders Westhagen: Gitar og vokal
Mads Mikkelsen: Bass og vokal
Robert "Bobby" Huldt: Gitar og vokal
Stein Houmsmoen: Bass
Leif Ottesen: Gitar og vokal
Rune Tangen: Bass
Per Håkon Svendsen: Gitar og vokal
Knut Johansen: Gitar
Yngve Kristmoen: Trommer

 Diskografi 
 Back to the 50's With Rockabilly – 1986 (kassett, Angel Records, ARMC 004)
 Teddy Bop – 1987 (LP, Rockhouse LP 8705)
 Cats' Rhythm – 1988 (LP/MC, Booze Records LP/MC 001)
 Teddy Boy Rock'n'Roll – 1989 (LP/MC/CD, Sonet Norsk Grammofon SLP/SMC/SCD 15013)
 Rock Around the Box – 1991 (LP/MC/CD, Sonet Norsk Grammofon SLP/SMC/SCD 15027)
 Footstompin' – 1993 (CD/MC, Sonet Norsk Grammofon SCD/SMC 15060)
 Past & Present – 1995 (CD/MC, Sonet Norsk Grammofon SCD/SMC 15076)
 Cats' Rhythm'' – 2001 (CD, Enviken Records EnRecCD110)

Eksterne lenker 
 

Norske musikkgrupper
Band etablert i 1984